คลังยันไม่ลดภาษีการโอนบ้านแน่
"บุญทรง"ยืนยันมาตรการบ้านหลังแรกจะไม่ลดภาษีการโอน-ธุรกิจเฉพาะ
28 ก.ย. 2554

"บุญทรง" ยืนยัน มาตรการบ้านหลังแรกจะไม่ลดภาษีการโอน-ธุรกิจเฉพาะ พร้อมปรับให้คนรายได้ 8 หมื่นได้คืนเต็มแสน
นายบุญทรง เตริยาภิรมย์ รมช.คลัง กล่าวว่า คณะรัฐมนตรี หรือ ครม. เห็นชอบให้ปรับมาตรการภาษีสำหรับผู้ซื้อบ้านหลังแรก จากเดิมที่ให้นำไปหักค่าใช้จ่ายเสมือนเป็นค่าลดหย่อน เป็นยกเว้นภาษีเงินได้บุคคลธรรมดา ให้กับผู้ซื้อบ้านหลังแรกในมูลค่าไม่เกิน 5 ล้านบาท โดยจะได้รับยกเว้นเป็นจำนวนไม่เกิน 10% ของราคาบ้าน แต่ไม่เกิน 5 แสนบาท เป็นเวลา 5 ปี
การปรับเปลี่ยนมาตรการในครั้งนี้จะทำให้ ผู้ที่ซื้อบ้านในราคา 1 ล้านบาท จะได้รับการยกเว้นภาษี 1 แสนบาท โดยจะได้รับการคืนปีละ 2 หมื่นบาทเป็นระยะเวลา 5 ปี ดังนั้น หากผู้ซื้อที่อยู่อาศัยมีภาระภาษีหลังจากที่หักค่าลดหย่อนอื่นๆ แล้ว จำนวน 2 หมื่นบาท ก็จะได้รับการยกเว้นภาษีจากมาตรการบ้านหลังแรกทั้ง 2 หมื่นบาท
นอกจากนี้ ครม. ยังได้เห็นชอบให้ขยายระยะเวลาการเริ่มใช้สิทธิยกเว้นภาษีจากเดิมที่กำหนดไว้ว่าภายในปี 2556 เป็นปี 2559  และไม่ว่าจะเริ่มใช้สิทธิในปีใด ก็จะได้รับการยกเว้นภาษีติดต่อกัน 5 ปี อย่างไรก็ตามผู้ซื้อต้องโอนกรรมสิทธิระหว่างวันที่ 21 ก.ย. 2554 ถึง 31 ธ.ค. 2555 
นายบุญทรง กล่าวว่า  ครม. ยังมอบหมายให้กระทรวงการคลังทำแพคเกจมาตรการเสินเชื่อบ้านให้ผู้มีรายได้ต่ำ โดยจะเสนอ ครม. ในสัปดาห์หน้า พร้อมยืนยันว่ายังไม่มีแนวคิดที่จะให้ปรับลดค่าธรรมเนียมการโอนที่จัดเก็บอยู่ 2% ค่าจดจำนอง จัดเก็บอยู่ 1% และภาษีธุรกิจเฉพาะที่จัดเก็บอยู่ 3.3%
ด้านนายมานิต นิธิประทีป รองอธิบดีกรมสรรพากร ดาดว่า การปรับมาตรการในครั้งนี้จะทำให้กรมสรรพากรเสียรายได้ 1.2 หมื่นล้านบาท จากเดิมที่จะเสียรายได้ 1,700 ล้านบาท ทั้งนี้ผู้ที่จะได้รับการยกเว้นภาษีได้สูงสุดที่ 1  แสนบาทต่อปี ต้องมีรายได้อย่างน้อย 8 หมื่นบาทต่อเดือน